钦定古今图书集成/理学汇编/字学典/第002卷 > 《张彦远法书要录》 > 《百体书》
## 钦定古今图书集成/理学汇编/字学典/第002卷 > 《张彦远法书要录》 > 《百体书》

梁庾元威《论书》云：“余经为正阶侯书十牒屏风，作百
体，间以采墨，当时众所惊异，自尔绝笔，惟留草本而
已。其百体者，悬针书、垂露书、秦望书、汲冢书、金鹊书、
玉文书、鹄头书、虎爪书、倒薤书、偃波书、幡信书、飞白
篆、古颉书、籀文书、奇字、缪篆、制书、列书、日书、月书、风
书、云书、星隶、填隶虫、食叶书、科斗书、署书、胡书、蓬书、
相书、天竺书、转宿书，一笔篆，飞白书，一笔隶，飞白草、
草书，古文隶、横书、楷书、小科隶，此五十种皆纯墨玺
文书、节文书、真文书、符文书，芝英隶、花草隶、幡信隶、
钟鼓隶、龙虎篆、凤鱼篆、骐𬴊篆、仙人篆、科斗篆、虫篆、
云星篆、鱼篆、鸟篆、龙篆、龟篆、虎篆、鸾篆、龙虎隶、凤鱼
隶、麒麟隶、仙人隶、科斗隶、云隶、虫隶、鱼隶、鸟隶、龙隶、
龟隶、鸾隶、蛇龙文隶书、龟文书、鼠书、牛书、虎书、兔书龙草书、蛇草书、马书、羊书、猴书、鸡书、犬书、豕书”，此十
二时书，已上五十种皆采色。其外复有大篆、小篆、铭、
鼎、摹印、刻符、石经、象形篇章、震书、倒书、反左书等。及
宋中庶宗炳出九体书，所谓“缣素书、简、奏书、笺、表书、
吊记书、行押书、楫书”、槁书，半草书、全草书，此九法极
真草书之次第焉。删舍之外，所存犹一百二十体。张
芝始作一笔飞白书，此于“井”、“册”等字为妙，所以惟云
“一笔飞白书”，则无所不通矣。《反左》书者，大同中东宫
学士孔敬通所创，余见而达之，于是座上酬答诸君，
无有识者，遂呼为“众中清闲法。”今学者稍多，解者益
寡，敬通又能一笔草书，一行一断，婉约流利，特出天
性，顷来莫有继者。宗炳复于屏风上作杂体篆二十
四种，写凡百名，将恐一笔障子，凡百屏风，传者逾缪，
并怀叹息。